Αννάν: «Καλή μέρα για την Κύπρο» - 2004-02-13
Ολοκληρώθηκαν με επιτυχία οι συνομιλίες για το Κυπριακό στη Νέα Υόρκη
Ύστερα από ένα τριήμερο διαπραγματευτικό μαραθώνιο, με πολύώρες συσκέψεις, μία από των οποίων κράτησε πάνω 12 ώρες, έληξαν την Παρασκευή το πρωί, στη έδρα του ΟΗΕ, στη Νέα Υόρκη, οι συνομιλίες για το Κυπριακό, με συμφωνίες ανάμεσα στις δύο κοινότητες του νησιού, την οποία ανακοίνωσε επίσημα, ο διεθνής οργανισμός. Σε συνέντευξη τύπου στα ΗΕ ο κύριος Αννάν είπε: « Πιστεύω ότι αυτή είναι μία πολύ καλή μέρα για την Κύπρο, δεν έχουμε λύσεις στο πρόβλημα, αλλά πραγματικά πιστεύω ότι ύστερα από 40 χρόνια είναι τώρα δυνατή η επίτευξη πολιτικού διακανονισμού, υπό την προϋπόθεση ότι και οι δύο πλευρές θα επιδείξουν την απαραίτητη πολιτική θέληση. » Ο κύριος Αννάν συνεχάρη τους ηγέτες των δύο κοινοτήτων κύριους Τάσσο Παπαδόπουλο και Ραούφ Ντενγκτάς για το σθένος και την πολιτική θέληση που επέδειξαν στις τελευταίες τρεις μέρες, στη Νέα Υόρκη. Όπως είπε χάρη στη στάση τους αυτή, επέτρεψαν στον ίδιο να πάρει την απόφαση για επανάληψη των συνομιλιών την ερχόμενη εβδομάδα. Επίσης, ο κύριος Αννάν ευχαρίστησε τις κυβερνήσεις της Ελλάδας και της Τουρκίας για το πολύ εποικοδομητικό ρόλο που έπαιξαν κατά την διάρκεια των συνομιλιών στη Νέα Υόρκη. Ο γενικός γραμματέας παρατήρησε ότι χρειάζεται πολύ και σκληρή δουλειά και πως πολλά δύσκολα ερωτήματα παραμένουν αναπάντητα. Αλλά τόνισε ότι εάν όλα τα ενδιαφερόμενα μέρη επιδείξουν στους επόμενους τρεις μήνες, το ίδιο σθένος και το ίδιο πνεύμα καλής θέλησης, που επέδειξαν το τελευταίο τριήμερο, στη Νέα Υόρκη, τότε θα έχουμε μία πραγματικά αληθινή ευκαιρία για επανένωση της Κύπρου πριν από την πρώτη Μαίου. Σύμφωνα με τη ανακοίνωση του κυρίου Αννάν, οι δύο πλευρές του Κυπριακού ανέλαβαν τη δέσμευση να διαπραγματευτούν καλόπιστα, με βάση το σχέδιο του, για ενοποίηση του νησιού, προκειμένου να πετύχουν περιεκτικό διακανονισμό του προβλήματος, τον οποίο και θα υποβάλουν σε ξεχωριστά, αλλά ταυτόχρονα διεξαγόμενα δημοψηφίσματα, πριν από την πρώτη Μαίου 2004. Προς αυτή την κατεύθυνση οι δύο πλευρές θα επιδιώξουν να συμφωνήσουν σε οτιδήποτε αλλαγές πιστεύουν, ότι πρέπει να επέλθουν, για να ολοκληρωθεί το σχέδιο , από κάθε άποψη, μέχρι τις 22 Μαρτίου, εντός των πλαισίων του ΟΗΕ. Σε περίπτωση κατά την οποία δεν επιτευχθεί τέτοια συμφωνία, ο γενικός γραμματέας θα καλέσει τις δύο πλευρές σε σύσκεψη με συμμετοχή της Ελλάδας και της Τουρκίας, σε μία συντονισμένη προσπάθεια για τη σύναψη συμφωνίας, πάνω στο τελικό κείμενο μέχρι τις 26 Μαρτίου. Ως τελευταία λύση, σε περίπτωση, συνεχιζόμενου αδιέξοδου, και μετά την ημερομηνία αυτή, οι δύο πλευρές συμφώνησαν να επιτρέψουν στο γενικό γραμματέα να διαμορφώσει κατά τη κρίση του το τελικό κείμενο που θα υποβληθεί σε δημοψήφισμα με βάση το σχέδιο του. Οι συνομιλίες για το Κυπριακό θα αρχίσουν στη Κύπρο στις 19 Φεβρουαρίου, παρουσία του εκπροσώπου του γενικού γραμματέα, Αλβάρο Ντε Σότο. Ο Πρόεδρος της Κυπριακής Δημοκρατίας, Τάσσος Παπαδόπουλος, κατά την έξοδο του από τα ΗΕ, μετά την ολοκλήρωση των συνομιλιών, είπε: «Είχαμε τρεις μέρες εντατικών διαπραγματεύσεων. Είμαι ικανοποιημένος γιατί έχει επιτευχθεί αυτό που επί εννέα μήνες ζητούσε η ελληνοκυπριακή πλευρά, δηλαδή την επανέναρξη των διαπραγματεύσεων, ώστε να συζητηθούν τα θέματα που χρειάζεται. Ελπίζουμε ότι τη φορά αυτή η διαπραγμάτευση με τη βοήθεια της Ελλάδας, της Τουρκίας, και της ΕΕ, θα οδηγήσει σε θετικά αποτελέσματα. » Εξάλλου, ο ειδικός συντονιστής του Στέητ Ντιπάρτμεντ για το Κυπριακό πρέσβης Τόμας Ουέστον εξέδωσε ανακοίνωση στη Νέα Υόρκη, η οποία και αναφέρει ότι οι ΗΠΑ θεωρούν ευπρόσδεκτη τη συμφωνία που ανήγγειλε ο γενικός γραμματέας και συνεχάρη τις δύο πλευρές για την πολιτική βούληση που επέδειξαν, και τη διάθεση τους να εκμεταλλευτούν την ιστορική ευκαιρία που παρέχεται για την επίτευξη δικαίου και βιώσιμου διακανονισμού του Κυπριακού, κατά τρόπο που να επιτρέψει σε όλους τους Κύπριους να απολαύσουν τα οφέλη από την ένταξη στη ΕΕ. Στη ανακοίνωση εκφράζεται και ικανοποίηση για τη αποδοχή από τη ελληνοκυπριακή πλευρά της πρότασης που υπέβαλλε η τουρκοκυπριακή πλευρά, στις 11 Φεβρουαρίου για τη δημιουργία μηχανισμού άρσης πιθανού μελλοντικού αδιεξόδου στις διαπραγματεύσεις των επόμενων εβδομάδων. Οι ΗΠΑ, καταλήγει η ανακοίνωση, θα συνεχίσουν να παρέχουν κάθε αρμόζουσα υποστήριξη στη όλη διαδικασία.